ปลาบปลื้มปีติ ราชินี เสด็จวันสตรีไทย
ปีติ สมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จฯ ไปทรงเปิดงานวันสตรีไทย 1 ส.ค. พระราชทานเกียรติบัตรแก่สตรีไทยดีเด่น 150 คน เยาวสตรีไทยดีเด่น 25 คน นับเป็นพระราชกรณียกิจแรก ที่มีพระมหากรุณาธิคุณต่อสภาสมาคมสตรีฯและสตรีไทย เอมอร ศรีวัฒนประภา ผู้บริหารคิง เพาเวอร์ เข้ารับพระราชทานสตรีไทยดีเด่นประเภทนักธุรกิจ,เมื่อวันที่ 25 ก.ค.กระทรวงการพัฒนาสังคม และความมั่นคงของมนุษย์ ร่วมกับสภาสมาคมสตรีแห่งชาติ ในพระบรมราชินูปถัมภ์ แถลงข่าวการจัดงาน วันสตรีไทย ประจำปี 2562 ภายใต้แนวคิด สายธารแห่งพระบารมี สู่การพัฒนาสตรีที่ยั่งยืน นายปรเมธี วิมลศิริ ปลัดกระทรวงการพัฒนาสังคมฯ กล่าวว่า สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงพระกรุณาโปรดเกล้าฯ ให้วันที่ 1 สิงหาคมของทุกปีเป็นวันสตรีไทย เพื่อเป็นการกระตุ้นให้ทุกภาคส่วนตระหนักถึงความสำคัญของสตรีไทย อีกทั้งได้พระราชทานแนวพระราชดำริหน้าที่สำคัญเบื้องต้นของสตรีไทย 4 ประการ ได้แก่,1.พึงทำหน้าที่ของแม่ให้สมบูรณ์ 2.พึงทำหน้าที่ของแม่บ้านให้สมบูรณ์ 3.พึงรักษาเอกลักษณ์ของความเป็นสตรีไทย 4.พึงฝึกฝนตนเองให้มีความรู้ความสามารถยิ่งขึ้น เพื่อใช้เป็นแนวทางในการดำเนินชีวิตและพัฒนาตนเอง และได้พระราชทานพระราชานุญาตให้ใช้ ดอกกล้วยไม้คัทลียา ควีนสิริกิติ์ เป็นดอกไม้สัญลักษณ์ ประจำวันสตรีไทย ตั้งแต่ปี 2546 เป็นต้นมา กระทรวงฯจึงร่วมกับสภาสมาคมสตรีฯ และภาคีเครือข่าย จัดงานวันสตรีไทยมาโดยตลอด เพื่อเฉลิมพระเกียรติสมเด็จพระบรมราชชนนีพันปีหลวง เนื่องในโอกาสที่จะทรงเจริญพระชนมายุ 87 พรรษา ในวันที่ 12 ส.ค.2562 พร้อมทั้งเฉลิมพระเกียรติ สมเด็จพระนางเจ้าสุทิดา พัชรสุธาพิมลลักษณ พระบรมราชินี เนื่องในโอกาสที่พระบาทสมเด็จพระเจ้าอยู่หัว มีพระบรมราชโองการโปรดเกล้าฯ สถาปนาเป็นสมเด็จพระบรมราชินี เมื่อวันที่ 4 พ.ค.2562 และเฉลิมพระเกียรติ สมเด็จพระนางเจ้าฯ พระบรมราชินี เนื่องในโอกาสที่ทรงเจริญพระชนมายุ 41 พรรษา เมื่อวันที่ 3 มิ.ย.2562,ด้าน ดร.วันดี กุญชรยาคง จุลเจริญ ประธานสภาสมาคมสตรีฯ กล่าวว่า ตลอดระยะเวลา 70 ปีสมเด็จพระบรมราชชนนีพันปีหลวง มีพระมหากรุณาธิคุณต่อสตรีไทยอย่างมาก โดยเฉพาะการให้โอกาสสตรีในชนบทที่ได้มีวิชาชีพ อย่างการสนับสนุนด้านผ้าไหมไทยจนเป็นที่รู้จัก การนี้ได้รับพระมหากรุณาธิคุณจากสมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จฯ มาทรงเป็นประธานพิธีเปิดงาน พร้อมทั้งพระราชทานเกียรติบัตรแก่สตรีไทยดีเด่น 150 คน เยาวสตรีไทยดีเด่น 25 คน นับเป็นพระราชกรณียกิจแรก ที่มีพระมหากรุณาธิคุณต่อสภาสมาคมสตรีฯและสตรีไทย ณ ห้องรอยัล จูบิลี่ บอลรูม อาคารชาเลนเจอร์ ศูนย์แสดงสินค้าและการประชุมอิมแพค เมืองทองธานี ภายในงานมีกิจกรรมสำคัญ อาทิ การจัดแสดงนิทรรศการเฉลิมพระเกียรติสมเด็จพระบรมราชชนนีพันปีหลวง นิทรรศการเฉลิมพระเกียรติสมเด็จพระนางเจ้าฯ พระบรมราชินี นิทรรศการของสภาสมาคมสตรีฯ และกิจกรรมของหน่วยงานภาคีเครือข่าย เป็นต้น,ผู้สื่อข่าวรายงานว่า สำหรับสตรีไทยดีเด่นที่ได้รับพระราชทานรางวัลเนื่องในวันสตรีไทย 2562 อาทิ นางเอมอร ศรีวัฒนประภา รองประธานกรรมการ กลุ่มบริษัทคิง เพาเวอร์ ภรรยานายวิชัย ศรีวัฒนประภา ได้รางวัลประเภทนักธุรกิจ รศ.เรณู พุกบุญมี ผู้อำนวยการโรงเรียนพยาบาลรามาธิบดี ได้รางวัลประเภทการส่งเสริมและพัฒนาคุณภาพชีวิต ดร.นิลุบล ลิ่มพงศ์พันธุ์ ประธานผู้พิพากษาสบทบศาลเยาวชนและครอบครัวกลาง ได้รางวัลประเภทสังคมสงเคราะห์ นางอาภาภรณ์ โกศลกุล คอลัมนิสต์ นสพ.ไทยรัฐ ได้รางวัลประเภทสื่อมวลชน
ปีติ สมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จฯไปทรงเปิดงานวันสตรีไทย 1 ส.ค. พระราชทานเกียรติบัตรแก่สตรีไทยดีเด่น 150 คน เยาวสตรีไทยดีเด่น 25 คน นับเป็นพระราชกรณียกิจแรก
สมเด็จพระนางเจ้าสุทิดา,วันสตรีไทย,พระราชทานเกียรติบัตร,สตรีไทยดีเด่น,พระราชกรณียกิจ,ข่าวหน้า1